Die erschti Insle uf de Galápagos isch Santa Cruz gsi. Das isch so quasi d'Hauptinsle. Dört wo's e Flughafe het, und wo me im Hauptort Puerto Ayora die meischte Tourveraschtalter und Tauchshops findet. Aber es isch bi wytem weniger vo Touris überschwemmt, als ich das befürchtet ha. D'Praliné-Tourischte sind uf ihrne Luxus-Bootstoure, und die paar Ecuadorianer, Backpacker, Hinzes und Kunzes, wo's het, sind dur e Tag au alli irgendwo unterwägs. Wo'n i also acho bi, isch es quasi usgschtorbe gsi. Ohni Problem han i e Unterkunft gfunde, und mit dr Dütsche Kirsten es Reisegschpänli mit ähnliche Vorschtellige drvo, wie me de Archipel chönnti erkunde.  Vo May bis Oktober isch leider Nieselsaison. Das heisst, d'Sunne zeigt sich nid immer, hüfig isch es grau und es nieslet. Aber für e Sunnebrand längt's trotzdäm, und es isch au agnähm warm.    Bereits bim Umespaziere im Dorf Puerto Ayora gseht me die erschte Echse uf em Trottoir, die bekannte Darwin-Finke, unzähligi Pelikan wo uf de Bäum schloofe und Seelöie wo im Wasser umekurve.    Am nöchschte Tag händ mer zwei Halbtagestoure gmacht; die einti zum  ene vorglagerete Inseli und die zweiti ins näblige Hochland vo Santa Cruz. Bim Schnorchle han i vieli grossi bunti Fisch und e Wasserschildchrot gseh, und vom Land us es paar Hai und unzähligi Meerechse. S'Bsundere uf de Galápagos sind definitiv d'Tier. Es het so viel so spezielli Viecher! Und die meischte Arte chöme nume dört vor, meischtens au nume uf einere vo de viele Insle. Und ganz speziell isch halt, dass die Tier praktisch kei Angscht vo de Mensche händ und drum bis uf Armlängi an ein ane chöme.  Im Hochland tummle sich die viele Galápagos-Rieseschlidchrote. Und die sind würklich riesig! Bis über 1m Panzerlängi und es Gwicht vo über 250kg händ die. Die ältischte sind über 150 Johr alt. Au bi de Rieseschildchrote het's uf jedere Insle ei eigeni Unterart, wo sich unabhängig vo de andere wyterentwicklet het.    Am Tag druf bin i denn zum erschte Mol sit emne Johr wider go tauche. Es isch zwar sehr tüür do, aber es lohnt sich uf jede Fall! Während me an de meischte andere Ort  immer mol wider es speziells Tier erschpäht, gseht me uf de Galápagos bi jedem Tauchgang es Dutzend vo bsundere Viecher! Bereits bim Uftriebs-Check, wo me in ere Bucht in seichtem Wasser macht, chöme die neugierige Seelöie cho luege. Und mit dene cha me denn würklich umeschpiele. Sauglatt, im Fall! Und denn bim Tauche het's no meh Seelöie, Wissspitze-Riffhai zu Dutzende, tolli verschiedeni Roche, Wasserschildchrote und natürlich all die luschtige, bunte, kuriose Fisch und Pflanze wo's halt so git. Au die riesige Fischschwärm find i beydruckend. Do wird's regelrächt dunkel um eim ume oder es glitzeret überall vo silbrige Fischli. Im Verglych zu mine bishärige Taucherfahrige in dr Karibik isch do halt eifach d'Sichtwyti mit rund 12m eher schwach. Und s'Wasser isch mit 17º-20º arschchalt. Während i in dr Karibik in de Badhose bi go tauche, schlotteret me do au mit emne 7mm-Neopren-Azug. Aber schöööön isch es!!!    Als nöchschts bin i uf d'Nochbersinsle Isabela. Das isch zwar die gröschti Insle, aber wül's keis würklichs Schtroossenetz git, cha me nume dr Südzipfel erkunde. Dr riesigi Räschte isch unberüehrti und au unberüehrbari Wildnis. S'einzige Dörfli wo's het isch Puerto Villamil, und das isch jo soooo tranquilo! Chlei und nid würklich touristisch.  Es het e schöne Sandstrand mit verschpielte Seelöie, Meerechse, Pelikan und Fuessball schpielende yheimische Chinder. Und ame chöme d'Blaufuesstölpel verby zum Ässe, was es sehr spektakulärs Schauspiel isch! Blaufuesstölpel sind  ganz witzigi Wasservögel, wo's au nume uf de Galápagos git. Und die händ tatsächlich knallbunti blaui Füess. Jedefalls chunnt denn e riesige Schwarm vo dene, also hunderti! Sie kurve über dr Bucht ume und denn stürze sie sich alli glychzytig ins Wasser zum Fisch frässe. Es gseht us wie e krasse Kollektiv-Suizid, wenn sie alli mit- und nochenand zum Sturzflug asetze und chopfsvora im Meer verschwinde. Und bi dere Glägeheit chöme denn no es paar Dutzend Pelikan und Fregattvögel drzue, wo bim groosse Frässe au wänd mitmache. Und nach ere Halbschtund Flugakrobatik, Chöpfler und Geschnatter isch dr ganzi Spuk verby und d'Tölpel verschwinde wider.    Mir händ uf Isabela au no zwei Toure gmacht. Die einti het uns per Jeep in d'Nieselzone und aschliessend per Pfärd zum Vulkan Sierra Negra gfüehrt. Dört obe schynt wider d'Sunne und es isch e richtigi Sauhitz. D'Landschaft isch typisch vulkanisch, mondähnlich und praktisch ohni Vegetation. Und dr riesig Krater isch au sehr ydrücklich, es isch dr zweitgröschti vo dr Wält.  Die zweiti Tour het uns uf s'chleine Nochberinseli Tintoreras gfüehrt. Dört git's - wie überall - schier unändlich viel Meerechse, wo uf de Schtei umelümmle, und e Seelöiekolonie. Im Wasser gseht me wider Wissspitze-Riffhai und bim Schnorchle Seelöie, Wasserschildchrote, Pinguin und vieli Fischli. Wo me au hiegoht, es het eifach überall vo dene spezielle Viecher.    Nach 3 Täg händ mer s'Boot gnoh wider zrugg nach Santa Cruz. Dört bin i nomol chli go tauche, und wider isch es ähnlich spektakulär gsi wie bi de ledschte mol.    Dr nöchschti Tagesusflug het uns uf d'Insle Bartolomé gfüehrt. Au die Insle cha ihre vulkanische Ursprung nid verlügne: die kargi Landschaft, die kuriose Farbe und Forme... E schöni Insle! Aber Tier git's nid viel bsunderi z'gseh. Zumindescht nid an Land. Drfür umso meh im Wasser. Am einte Strand wimmlets vo Riffhai, me gseht jewyls nume e Schatte im Wasser und d'Flosse mit de wysse Spitze wo zum Wasser useluege. Und s'Schnorchle isch sensationell! Näbscht dr tolle Unterwasserlandschaft und de bunte Fisch han i e Wasserschildchrot gseh, wo sich grad verpflegt het, e Pinguin uf Fischfang, es paar Hai und Seelöie. Und das alles innerhalb vo 20 Minute. Mit em einte Hai bin i öppe 5 Minute mitgschwumme. Und plötzlich isch us em Nüt e Seelöi ins Wasser gschprunge und het em Hai in d'Schwanzflosse bisse. Und denn isch dr Hai ab wie'n e Rakete und dr Seelöi hintedry. Normalerwys schpiele die junge Seelöie so unterenand; sie schnappe sich gegesytig an de Flosse und jage enande hintenoche. Dä Seelöi het halt mol mit emne Hai welle schpiele, aber dä het offebar weniger inträsse gha. Es isch unglaublich wie flink und gschickt sich Seelöie und au d'Pinguin im Wasser chöne bewege. An Land sind die jo so unbeholfe und tappig.    Als ledschte Usflug sind mer uf d'Insle Floreana. Au dört isch wider Schnorchle uf em Programm gschtande - und au do sind wider emol d'Seelöie im Mittelpunkt gschtande. Es isch sogar die beschti Seelöie-Show gsi vo allne. Z'zweite sind sie gsi, händ enand in d'Flosse bisse, enand gjagt oder eifach Freud gha an de eigene Luftblöterli, wo sie gmacht händ. Aber au uns Schnorchler händ sie neugierig umschwumme, sind uf uns zuegschosse zum im ledschte Momänt doch no uszwyche oder sind eifach bis zu 30cm noch ane cho zum eim us dr Nöchi ins Gsicht z'luege. Unglaublich witzig!    E Landspaziergang het's natürlich au no geh. Näbscht em Strand und emne Museum vo dr Familie Wittmer, de  einzige Siedler, wo's bis hüt uf dere Insle usghalte händ, sind mer nomol Seelöie go bsueche. Das mol aber an Land. Und au das isch super gsi! Z'mittst in de Seelöie het me chönne am Strand hocke und se beobachte, was übrigens sehr unterhaltend isch. Die sind jo so zuetraulich, dass me mues ufpasse, dass sie eim nid berüehre, sunscht wird nämlig s'Obermotz-Männli aggresiv. Dä het sini rund 15 Wybli, und wenn do irgendöpper nach eim vo sine Wybli schmeckt, denn wird er agressiv - egal ob das e Seelöi-Rival  oder e Mensch isch. Und so'n e Seelöiebiss vom 250kg-Obermotz isch glaub no unagnähm.    Am nöchschte Tag isch es denn zrugg gange uf's Feschtland. 12 Täg bin i uf de Galápagos-Insle gsi. Das isch wohl meh Zyt als dr Durchschnittstourischt het, aber es hätt wie immer doch au es bitzeli meh dörfe sy...